L-inġinier Arthur Ciantar, li lbieraħ ippreżenta protest ġudizzjarju biex ma jkunx approvat il-permess ambjentali tal-power station ta' Dellimara huwa iben Lawrence Ciantar, eks chairman tal-Enemalta. Meta snin ilu Lawrence Ciantar kien f'din il-kariga inbniet il-power station l-antika ta' Dellimara. Dik li taħdem bil-heavy fuel oil u li bil-protest ġudizzjarju tiegħu Ciantar irid lill-pajjiż jibqa' juża minflok l-impjant tal-gass. Impjant li se jibda jaħdem jekk kemm –il darba għada jkun approvat il-permess mill-Awtorità tar-Riżorsi. Fil-fatt, l-HFO ilu jinharaq u jħammeġ l-arja f'Marsaxlokk sa mill-1992, meta Lawrence Ciantar ra l-bini tal- power station bl-aktar żejt li jniġġeż, fil-Bajja ta' Marsaxlokk. Din il-power station kienet kwazi l-istess bħal dik tal-Marsa, b'livelli ta' effiċċjenza mill-aktar baxxi, u fost l-ogħla livelli ta' emissjonijiet perikolużi fl-arja. Sa ftit snin ilu, Arthur Ciantar kien ukoll wieħed mill-persuni fdati mill-Partit Nazzjonalista biex imexxi l-Enemalta. Ciantar kien direttur fil-Bord immexxi minn Tancred Tabone, li llum jinsab ghaddej bi proċeduri fil-Qorti b'rabta mal-iskandlu taż-żejt. Tabone hu akkużat li daħħaleluf ta' ewro f'kummissjonijiet mill-bejgħ taż-żejt Heavy Fuel Oil ghall-power stations tal-Marsa u Delimara. Dan kien iż-zmien li fih l-Enemalta kienet taghmel telf kbir, bi djun li eventwalment wasslu biex fl-2013, kienet f'xifer falliment. Saħansitra Arthur Ciantar qed jissemma bħala l-magħżul ta' Simon Busuttil biex imexxi lill-Enemalta jekk il-Partit Nazzjonalista jkun fil-Gvern. Mhux ta' b'xejn li fl-aħħar xhur ingħaqad mal-Partit Nazzjonalista li mexxa kampanja kontra l-impjant tal-gass u li protagonista tagħha kien hemm Ann Fenech. Fil-fatt kienet l-istess Ann Fenech li ffirmatu l-protest ġudizzjarju tal-bieraħ. Fi kliem diversi osservaturi l-prova ċara ta' kemm il-manuvra tal-bieraħ hija maħduma mal-Partit Nazzjonalista. Din hija l-aħħar minn sensiela ta' manuvri tal-Partit Nazzjonalista biex jipprova jfixkel dan il-proġett. Kien one.com.mt li kmieni s-Sibt wara nofs in-nhar żvela kif il-Partit Nazzjonalista kien se jmur il-Qorti f'attentat ieħor biex ifixxkel dan il-proġett qabel nhar it-Tnejn. Il-protest tal-inġinier jgħid li jżomm responsabbli lill-bord tal-Awtorita tar-Riżorsi tal-ħsarat li qal li jistgħu jikkawżaw lill-propjeta' tiegħu, lilu u l-familja tiegħu u kif ukoll se jżommom responsabbli tal-ħlasijiet li ser jagħmel sabiex jipproteġi l-propjeta' tiegħu mid-danni. Dan il-protest 48 siegħa qabel id-deċiżjoni jsegwi sensiela ta' manuvri li għamel il-Partit Nazzjonalista sa minn wara l-elezzjoni ġenerali kontra dan il-proġett. Din mhux l-ewwel darba li Anne Fenech u l-Partit Nazzjonalista nqdew b'dawk li jipprezentaw lilhom infushom bhala residenti ta' Marsaxlokk, biex jippruvaw iwaqqfu l-pjan tal-Gvern Laburista għal arja aktar nadifa u elettriku bi prezzijiet orħos. Fil-fatt, meta tliet snin ilu kienet se tittieħed deċiżjoni dwar il-permess tal-bini tal-power station il-ġdida, persuna oħra, Ray Bugeja, ukoll mar il-Qorti ma' Anne Fenech. Dakinhar biex jippruvaw iwaqqfu l-Bord tal-Awtorita tal-Ippjanar milli jieħdu deċiżjoni. Dakinhar, iżda, Anne Fenech spiċċat b'falza stikka ghax meta l-Protest fil-Qorti ta' tressaq quddiem il-Bord tal-Awtoritá tal-Ippjanar, hareg li s-suppost resident ta' Marsaxlokk li ma riedx il-power station kien fil-fatt reġistrat bħala resident f'Għawdex!